**Aloite nuorisovaltuuston edustajan puhe- ja läsnäolo -oikeudesta sivistyslautakunnan kokouksissa.**

Kuntalain 26 § edellyttää, että nuorisovaltuustolle on annettava mahdollisuus vaikuttaa kunnan eri toimialojen toiminnan suunnitteluun, valmisteluun, toteuttamiseen ja seurantaan asioissa, joilla on merkitystä kunnan asukkaiden hyvinvointiin, terveyteen, opiskeluun, elinympäristöön, asumiseen tai liikkumiseen sekä muissakin asioissa, joiden nuorisovaltuusto arvioi olevan lasten ja nuorten kannalta merkittäviä. Lisäksi nuorisovaltuusto tulee ottaa mukaan lasten ja nuorten osallistumisen ja kuulemisen kehittämiseen kunnassa. Tämän kaiken katsomme toteutuvan parhaiten, kun nuorisovaltuusto on edustettuna myös lautakunnassa tapahtuvassa asioiden valmistelussa. Näin ollen Kuntalan nuorisovaltuusto vaatii itselleen pysyvää puhe- ja läsnäolo-oikeutta kunnan sivistyslautakunnan kokouksiin.

Kuntalan kunnan hallintosäännön 46 §:n mukaan toimielinten jäsenten ja esittelijän lisäksi toimielinten kokouksissa on läsnäolo- ja puheoikeus kunnan hallituksen puheenjohtajalla ja kunnanjohtajalla. Toimielin päättää itse muiden henkilöiden läsnäolo- ja puheoikeudesta. Toimielin voi hallintosäännön mukaan kutsua kokoukseen asiantuntijoita, jonkin tietyn kohdan käsittelyn ajaksi. Kuitenkin, koska sivistyslautakunta käsittelee toiminnassaan jatkuvasti nuorten elämään keskeisesti liittyviä asioita, kuten kunnan koulujen toimintaa, katsomme vakituisen nuorisovaltuuston edustajan olevan järkevin menettelytapa. Nuorisovaltuuston edustaja voidaan toki myös tarvittaessa poistaa kokouksista salassa pidettävien kohtien ajaksi.

V. 2020 laaditun Suomen nuorisovaltuustojen liitto ry:n nuorisovaltuustoselvityksen mukaan kyselyyn vastanneista kunnista 88 %:lla on nuorisovaltuuston edustajalla puhe- ja läsnäolo-oikeus ainakin yhdessä lautakunnassa (pääosin sivistys-, kulttuuri- ja vapaa-ajan asioita käsittelevissä lautakunnissa) ja yli 60 %:lla on edustus kaikissa kunnan lautakunnissa. Kuntalan kohdalla nuorisovaltuustojen puhe- ja läsnäolo- oikeudellista edustuspaikkaa löytyy tällä hetkellä vasta kahdesta lautakunnasta ja kunnanvaltuustosta.

Nuorten asioista parhaiten perillä ovat nuoret itse, jonka vuoksi katsommekin, että nuorisovaltuusto kykenee tarjoamaan sivistyslautakunnalle pysyvän puhe- ja läsnäolo -oikeuden myötä arvokasta asiantuntemusta nuoriin liittyvän päätöksenteon helpottamiseksi. Myöntämällä nuorisovaltuustolle pysyvän puhe- ja läsnäolo-oikeuden sivistyslautakunnan kokouksiin, takaatte kunnalle myös mahdollisuuden aitoon nuorten ja päättäjien väliseen vuorovaikutukseen ja yhteistyöhön, sekä nuorten tehokkaaseen demokratiakasvatukseen.

**Kuntalan nuorisovaltuuston puolesta,**

Etunimi Sukunimi, puheenjohtaja

**Lisätietoja:**

Etunimi Sukunimi, nuoriso-ohjaaja

puhelinnumero

sähköposti